Ritratt: Spotify logo- Unsplash-Alexander-Shatov  Spotify tgħid li qed taħdem biex iżżid twissijiet ta' konsulenza ma' kwalunkwe poddata fuq il-pjattaforma tagħha li tiddiskuti l-Covid-19. Il-Kap Eżekuttiv qal li t-twissija ġdida se terġa' tidderieġi lill-utenti tagħha lejn ċentru ta' informazzjoni fattwali b'rabta mal-koronavirus. Din id-deċiżjoni ssegwi l-kritika tal-ħidma tagħha ma' Joe Rogan, preżentatur tal-poddati fl-Istat Uniti li intervista lill-diversi nies xettiċi tal-vaċċin. Il-pjattaforma ppubblikat ukoll regoli eżistenti li jżommu lill-kontributuri milli jxerrdu informazzjoni falza li tista' tikkawża ħsara. Ir-regoli jgħidu li dawk li jipproduċu l-kontenut għandhom jevitaw kontenut li "jippromwovi informazzjoni medika perikoluża, falza jew qarrieqa li tista' tikkawża ħsara offline jew toħloq theddida diretta għas-saħħa pubblika". Kontenut li jikser ir-regoli jista' jitneħħa, u ksur ripetut jista' jwassal biex il-kont jitneħħa. Fl-aħħar ġimgħat il-kumpanija ġiet taħt skrutinju fuq il-fehmiet tal-preżentatur popolari Joe Rogan, li fl-aħħar tal-2020 għamel ftehim ta' $100 miljun ma' Spotify biex imexxi l-podcast popolari tiegħu esklussivament fuq il-pjattaforma. Rogan skoraġġixxa t-tilqim fiż-żgħażagħ filwaqt li din il-ġimgħa, il-mużiċisti Neil Young u Joni Mitchell u diversi artisti oħra talbu li l-mużika tagħhom titneħħa minn fuq il-pjattaforma bħala turija ta' nuqqas ta' qbil.